“ไทยพาณิชย์” ดีเดย์ขาย “หุ้นกู้อนุพันธ์แฝง” อายุ 2 ปี รับผลตอบแทนสูง 2.50%
“ธนาคารไทยพาณิชย์” เปิดขายหุ้นกู้ที่มีอนุพันธ์แฝงอ้างอิงกับอัตราดอกเบี้ย ประเภท THOR Link Binary Note ระหว่างวันที่ 17-20 ต.ค. 65 อายุการลงทุน 2 ปี จ่ายผลตอบแทนทุก 3 เดือน
“ธนาคารไทยพาณิชย์” เปิดขายหุ้นกู้ที่มีอนุพันธ์แฝงอ้างอิงกับอัตราดอกเบี้ย ประเภท THOR Link Binary Note ระหว่างวันที่ 17-20 ต.ค. 65 อายุการลงทุน 2 ปี จ่ายผลตอบแทนทุก 3 เดือน
17 ต.ค. 2565

นายแพททริก ปูเลีย Head of Financial Markets Function ธนาคารไทยพาณิชย์ จำกัด (มหาชน) หรือ SCBB เปิดเผยว่า จากความนิยมใช้อัตราดอกเบี้ย Thai Overnight Repurchase (THOR – อัตราดอกเบี้ยอ้างอิงตลาดซื้อคืนพันธบัตรภาคเอกชนระยะข้ามคืนระหว่างธนาคาร) เริ่มแพร่หลายและมีสภาพคล่องที่เพิ่มสูงขึ้น สามารถสร้างโอกาสนำมาพัฒนาผลิตภัณฑ์ใหม่ๆ ที่อ้างอิงดอกเบี้ยดังกล่าว ในเชิงลึกได้เพิ่มมากขึ้น ประกอบกับอัตราดอกเบี้ยในตลาดเงินที่ปรับตัวสูงขึ้น ทำให้สามารถริเริ่มสร้างตราสารอนุพันธ์ใหม่ๆเพิ่มเติม ธนาคารได้พัฒนาผลิตภัณฑ์ THOR Link Binary Note เป็นรายแรกของประเทศไทย เพื่อรองรับความต้องการของนักลงทุนในตลาดการเงินที่กำลังขยายตัว
ธนาคารจึงได้เปิดจำหน่าย หุ้นกู้ที่มีอนุพันธ์แฝงอ้างอิงกับอัตราดอกเบี้ย ประเภท THOR Link Binary Note ออกโดยธนาคารไทยพาณิชย์ รุ่น SCB24OE เสนอขายระหว่างวันที่ 17-20 ต.ค. 65 อายุการลงทุน 2 ปี (21 ต.ค.65 – 21 ต.ค. 67) และคุ้มครองเงินต้น 100% เมื่อถือจนครบกำหนดไถ่ถอน โดยจ่ายผลตอบแทนทุก 3 เดือน ซึ่งธนาคารจะจ่ายผลตอบแทนทั้งสิ้นจำนวน 8 งวด เริ่มจ่ายงวดแรกในวันที่ 23 ม.ค. 66 และสิ้นสุดงวดสุดท้ายในวันที่  21 ต.ค.67 มีเงื่อนไขการจ่ายผลตอบแทนที่อัตราดอกเบี้ยอ้างอิง THOR ดังนี้
1.หากอัตราดอกเบี้ยเฉลี่ยแบบ Compound ของ THOR ระยะเวลา 3 เดือน น้อยกว่าหรือเท่ากับ 2.25% ผู้ลงทุนจะได้รับผลตอบแทน 2.50% ต่อปี
2.หากอัตราดอกเบี้ยเฉลี่ยแบบ Compound ของ THOR ระยะเวลา 3 เดือนมากกว่า 2.25% ผู้ลงทุนจะได้รับผลตอบแทน 0% ต่อปี
ทั้งนี้ อัตราดอกเบี้ย THOR มีความเคลื่อนไหวใกล้ชิดกับดอกเบี้ยนโยบายของธนาคารแห่งประเทศไทย ที่ปัจจุบันดอกเบี้ยนโยบายอยู่ที่ 1.00% และ THOR อยู่ที่ 0.98995% ณ วันที่ 12 ต.ค.65
ด้าน นายศรชัย สุเนต์ตา ผู้ช่วยผู้จัดการใหญ่ ผู้บริหารสายงาน Investment Office and Product และผู้ช่วยผู้จัดการใหญ่ ผู้บริหารฝ่าย SCB Chief Investment Office (SCB CIO) กล่าวว่า หุ้นกู้ที่มีอนุพันธ์แฝงอ้างอิงกับอัตราดอกเบี้ยประเภท THOR Link Binary Note จะเน้นเสนอขายกลุ่มผู้ลงทุนรายใหญ่ (High Net Worth) เงินลงทุนขั้นต่ำ 5 ล้านบาท ทวีคูณครั้งละ 1 ล้านบาท
สำหรับจุดเด่นของหุ้นกู้อนุพันธ์แฝงดังกล่าว เหมาะสำหรับผู้ลงทุนที่มองว่าอัตราดอกเบี้ยระยะสั้นจะปรับตัวเพิ่มขึ้นแบบไม่รุนแรงในช่วงอายุของการลงทุน และเป็นการเพิ่มโอกาสในการรับผลตอบแทนที่สูงกว่าเงินฝากประจำ และสามารถยอมรับได้กรณี Worst case ที่ผลตอบแทนบางงวดหรือทุกงวด อาจได้รับเท่ากับอัตราดอกเบี้ยขั้นต่ำที่ 0% ต่อปี ถ้าดอกเบี้ยเป็นขาขึ้นอย่างต่อเนื่อง
อีกทั้งจังหวะและโอกาสการลงทุนในช่วงเวลานี้ เหมาะสำหรับการออกหุ้นกู้อนุพันธ์แฝง อ้างอิงกับอัตราดอกเบี้ยประเภท THOR Link Binary Note เนื่องจากมองว่าดอกเบี้ยนโยบายของไทย มีโอกาสปรับขึ้นได้ไม่มากนัก การประชุมคณะกรรมการนโยบายการเงิน (กนง.) ในเดือน พ.ย. นี้ ผลการประชุมอาจมีมติขึ้นดอกเบี้ยนโยบายอีก 0.25% สู่ระดับ 1.25% และ THOR มีโอกาสที่จะปรับขึ้นไปสู่ในระดับใกล้เคียงกัน ซึ่งทิศทางอัตราดอกเบี้ยนโยบายของไทยในปี 66 จะเป็นขาขึ้นตามทิศทางของโลก แต่คาดว่า กนง. น่าจะปรับเพิ่มอัตราดอกเบี้ยนโยบายในอัตราที่ช้ากว่าดอกเบี้ยนโยบายของสหรัฐ เพราะประเทศไทยแม้เศรษฐกิจกำลังขยายตัวดี แต่มีหนี้สินครัวเรือนที่อยู่ในระดับสูง การขึ้นอัตราดอกเบี้ยมากๆ จะกระทบกับการบริโภค และส่งผลกระทบกับการขยายตัวทางเศรษฐกิจที่กำลังเริ่มดีขึ้น
ดังนั้นจึงมองว่าอัตราดอกเบี้ยนโยบายของไทยในปีหน้า คาดว่าจะอยู่ที่ระดับ 1.75% – 2.00% และในปี 67 มองว่าอัตราเงินเฟ้อโลกน่าจะปรับตัวลดลง สหรัฐจะหยุดการขึ้นดอกเบี้ย ซึ่งจะช่วยลดแรงกดดันการขึ้นดอกเบี้ยของไทย และคาดว่าไม่น่าจะขึ้นดอกเบี้ยต่อ โดยจะทำให้ทิศทางดอกเบี้ยนโยบายของไทยจะเข้าสู่จุดสมดุล ดังนั้น ในช่วงเวลานี้ การลงทุนในหุ้นกู้อนุพันธ์แฝงดังกล่าว นับว่าเป็นหลุมหลบภัยที่ดี ในการเพิ่มโอกาสสร้างผลตอบแทนให้กับพอร์ตการลงทุนในช่วงภาวะตลาดโลกมีความผันผวน หรืออาจเผชิญกับภาวะถดถอยของเศรษฐกิจโลกก็ตาม